*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Ιουνίου 1985

σχετικά με ορισμένα προστατευτικά μέτρα κατά της αφρικανικής πανώλης των χοίρων στο Βέλγιο

(85/341/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και χοιροειδή (1), όπως τροποποιήθηκε τελευταία από την οδηγία 84/644/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία με την οδηγία 84/643/ΕΟΚ (4), και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (5), όπως τροποποιήθηκε τελευταία με την οδηγία 81/476/ΕΟΚ (6), και ιδίως το άρθρο 7,

Εκτιμώντας:

ότι διαπιστώθηκε στο Βέλγιο αφρικανική πανώλη των χοίρων·

ότι ο χαρακτήρας αυτής της επιζωοτίας αποτελεί κίνδυνο για το ζωικό κεφάλαιο των άλλων κρατών μελών, εξαιτίας του σημαντικού όγκου των συναλλαγών στον τομέα των ζωντανών χοιροειδών, των νωπών κρεάτων χοιροειδών και των προϊόντων με βάση το χοίρειο κρέας·

ότι, μετά από αυτή την επιζωοτία αφρικανικής πανώλης των χοίρων, η Επιτροπή ενέκρινε, στις 18 Μαρτίου 1985, την απόφαση 85/192/ΕΟΚ περί ορισμένων προστατευτικών μέτρων κατά της αφρικανικής πανώλης των χοίρων στο Βέλγιο (7), που τροποποιήθηκε από την απόφαση 85/236/ΕΟΚ (8)·

ότι, λόγω των ενεργητικών μέτρων που έλαβαν οι βελγικές αρχές, είναι δυνατόν να προβλεφθεί η περιφερειοποίηση των περιοριστικών μέτρων στις συναλλαγές μόλις η ασθένεια περιορισθεί σε μία καθορισμένη περιοχή της βελγικής επικράτειας ·

ότι αποδεικνύεται απαραίτητο να αναπροσαρμοστεί η ακτίνα δράσης των περιοριστικών μέτρων κατά τρόπο που να λαμβάνεται υπόψη η εξέλιξη της ασθένειας και οι ενέργειες στις οποίες έχουν προβεί οι βελγικές αρχές·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη απαγορεύουν την εισαγωγή, στην επικράτειά τους, ζωντανών χοιροειδών που προέρχονται από το τμήμα της βελγικής επικράτειας που καθορίζεται στο σημείο 1 του παραρτήματος.

2. Το υγειονομικό πιστοποιητικό που προβλέπει η οδηγία 64/432/ΕΟΚ και συνοδεύει τις αποστολές χοιροειδών από το Βέλγιο, πρέπει να συμπληρώνεται με την ακόλουθη ένδειξη: «Ζώα σύμφωνα με την απόφαση της Επιτροπής της 21ης Ιουνίου 1985».

Άρθρο 2

1. Τα κράτη μέλη απαγορεύουν την εισαγωγή, στην επικράτειά τους, νωπών κρεάτων χοιροειδών, που προέρχονται από το τμήμα της βελγικής επικράτειας που καθορίζεται στο σημείο 2 του παραρτήματος, ή νωπών κρεάτων που προέρχονται από χοιροειδή με προέλευση το εν λόγω τμήμα της επικράτειας και έχουν σφαγεί εκτός των περιοχών αυτών.

2. Εντούτοις, οι απαγορεύσεις που προβλέπονται στην παράγραφο 1 δεν ισχύουν για τα κρέατα που προέρχονται από χοιροειδή που έχουν σφαγεί πριν από τις 15 Ιανουαρίου 1985.

3. Το υγειονομικό πιστοποιητικό που προβλέπει η οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων όσον αφορά τις ενδοκοινοτικές συναλλαγές στον τομέα των νωπών κρεάτων (1), και συνοδεύει τα νωπά κρέατα χοιροειδών που αποστέλλονται από το Βέλγιο, πρέπει να συμπληρώνεται με την ακόλουθη ένδειξη: «Κρέατα σύμφωνα με την απόφαση της Επιτροπής της 21ης Ιουνίου 1985».

Άρθρο 3

1. Τα κράτη μέλη απαγορεύουν την εισαγωγή, στην επικράτειά τους, προϊόντων με βάση κρέας χοιροειδών, που προέρχονται από το τμήμα της βελγικής επικράτειας που καθορίζεται στο σημείο 2 του παραρτήματος, ή προϊόντων που έχουν παρασκευαστεί με κρέατα που προέρχονται από ζώα με προέλευση το εν λόγω τμήμα της επικράτειας και έχουν σφαγεί εκτός των περιοχών αυτών.

2. Εντούτοις, οι απαγορεύσεις αυτές δεν ισχύουν για τα προϊόντα με βάση το χοίρειο κρέας, τα οποία:

- έχουν παρασκευαστεί με κρέατα που προέρχονται από χοιροειδή που έχουν σφαγεί πριν από τις 15 Ιανουαρίου 1985, ή

- έχουν υποστεί την επεξεργασία που προβλέπεται στο άρθρο 4 παράγραφος 1 στοιχείο α) της οδηγίας 80/215/ΕΟΚ.

3. Το υγειονομικό πιστοποιητικό που προβλέπει η οδηγία 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων όσον αφορά τις ενδοκοινοτικές συναλλαγές στον τομέα των προϊόντων με βάση τα κρέατα (2), και συνοδεύει τα προϊόντα με βάση κρέας χοιροειδών που αποστέλλονται από το Βέλγιο, πρέπει να συμπληρώνεται με την ακόλουθη ένδειξη: «Προϊόντα σύμφωνα με την απόφαση της Επιτροπής της 21ης Ιουνίου 1985».

Άρθρο 4

Τα κράτη μέλη τροποποιούν τα μέτρα που εφαρμόζουν στις συναλλαγές για να τα καταστήσουν σύμφωνα με την παρούσα απόφαση. Το ανακοινώνουν αμέσως στην Επιτροπή.

Άρθρο 5

Η Επιτροπή παρακολουθεί την εξέλιξη της κατάστασης και η παρούσα απόφαση θα τροποποιηθεί, ενδεχομένως, ανάλογα με την εξέλιξη αυτή.

Άρθρο 6

Η απόφαση 85/192/ΕΟΚ καταργείται.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 21 Ιουνίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 339 της 27. 12. 1984, σ. 30.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 339 της 27. 12. 1984, σ. 27.

(5) ΕΕ αριθ. L 47 της 21. 2. 1980, σ. 4.

(6) ΕΕ αριθ. L 186 της 8. 7. 1981, σ. 20.

(7) ΕΕ αριθ. L 84 της 26. 3. 1985, σ. 12.

(8) ΕΕ αριθ. L 108 της 20. 4. 1985, σ. 23.

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 26 της 31. 1. 1977, σ. 85.

ΠΑΡΑΡΤΗΜΑ

1. Τμήματα της επικράτειας όπου ισχύουν οι περιορισμοί στις συναλλαγές στον τομέα των ζωντανών χοιροειδών:

το τμήμα της βελγικής επικράτειας που βρίσκεται δυτικά από τη γραμμή του σχηματίζεται από το κανάλι του Terneuzen-Gand, του Escaut μέχρι τη συμβολή με το κανάλι του Espierre, από το κανάλι του Espierre μέχρι τα γαλλικά σύνορα.

2. Τμήμα της επικράτειας όπου ισχύουν οι περιορισμοί στις συναλλαγές στον τομέα των νωπών κρεάτων και των προϊόντων με βάση το χοίρειο κρέας:

- κοινότητες των Tielt

Pittem

Meulebeke

Ardooie

Ingelmunster

Lendelede

Izegem

Ledegem

Moorslede

Staden

Hooglede

Zonnebeke

Poelkapelle

Lichtervelde

Zwevezele

Roeselare·

- ζώνη ακτίνας 3 χιλιομέτρων γύρω από τις δύο εστίες στις κοινότητες του Reninge και του Ichtegem·

- η κοινότητα του Kortemark, εξαιρέσει της παλαιάς κοινότητας του Zarren-Werken·

- στην κοινότητα του Torhout, ζώνη 3 χιλιομέτρων γύρω από έξι εκμεταλλεύσεις, όπου πραγματοποιήθηκε προληπτική σφαγή από τις βελγικές αρχές.